**Τι είναι η υποδομή clarin:el**

Η υποδομή **clarin:el** ([www.clarin.gr](http://www.clarin.gr)) είναι το ελληνικό σκέλος της ευρωπαϊκής υποδομής CLARIN ([www.clarin.eu](http://www.clarin.eu)), ενός πανευρωπαϊκού δικτύου οργανισμών μέσω του οποίου τεκμηριώνονται, διασυνδέονται και διατίθενται Γλωσσικοί Πόροι και Τεχνολογίες στην ερευνητική κοινότητα σε πανευρωπαϊκό επίπεδο.

Η υποδομή υποστηρίζει κάθε ερευνητική δραστηριότητα που βασίζεται σε γλωσσικό υλικό (ανεξαρτήτως επιστημονικού αντικειμένου), μέσω της διάθεσης γλωσσικών πόρων και διαδικτυακών υπηρεσιών γλωσσικής επεξεργασίας. Διευκολύνει την πρόσβαση σε ελληνικούς γλωσσικούς πόρους και εργαλεία (μέσω της εθνικής υποδομής) αλλά και σε ευρωπαϊκούς πόρους και εργαλεία (μέσω της διασύνδεσής της με την ευρωπαϊκή υποδομή).

Η υποδομή clarin:el παρέχει ένα περιβάλλον εργασίας, όπου ο ερευνητής

* έχει πρόσβαση μέσω του διαδικτύου σε ένα δίκτυο αποθετηρίων (το οποίο συγκεντρώνει όλους τους πόρους των δικτυωμένων κέντρων),
* επιλέγει τους πόρους που τον ενδιαφέρουν για τη μελέτη του,
* επιλέγει από τις προσφερόμενες διαδικτυακές υπηρεσίες γλωσσικής επεξεργασίας αυτές που ταιριάζουν καλύτερα στην επεξεργασία που επιθυμεί να κάνει, και τέλος
* μελετά τα αποτελέσματα της επεξεργασίας.

Οργανωτικά, η ερευνητική υποδομή CLARIN έχει τη μορφή ενός ανοιχτού πανευρωπαϊκού δικτύου ερευνητικών κέντρων και πανεπιστημίων. Κάθε φορέας διατηρεί το δικό του αποθετήριο, στο οποίο αποθηκεύει τους γλωσσικούς πόρου ή/και τις υπηρεσίες που διαθέτει μέσω της υποδομής.

**Τι προσφέρει η υποδομή clarin:el**

Η υποδομή clarin:el προσφέρει πρόσβαση σε πόρους και υπηρεσίες που διαθέτουν οι πάροχοι-μέλη του δικτύου, και συγκεκριμένα, πρόσβαση σε:

* ψηφιακούς πόρους δεδομένων (data resources), όπως κειμενικά σώματα, πολυμεσικά σώματα, λεξικά, γλωσσάρια, θησαυρούς, κτλ.
* εργαλεία και υπηρεσίες γλωσσικής τεχνολογίας, όπως μορφοσυντακτικούς αναλυτές, εργαλεία εξαγωγής ορολογίας, εργαλεία στατιστικής ανάλυσης κειμένων, εργαλεία εξαγωγής περίληψης κτλ., τα οποία επεξεργάζονται τους πόρους με τη μορφή διαδικτυακών υπηρεσιών
* μεταδεδομένα τεκμηρίωσης για όλους τους πόρους που θα διατίθενται μέσω αυτής.

**Αναμενόμενα οφέλη**

Τα κύρια αναμενόμενα οφέλη για την ελληνική ερευνητική κοινότητα από την υποδομή **clarin:el** είναι:

* συγκέντρωση των αποσπασματικών γλωσσικών πόρων και εργαλείων για τα ελληνικά σε ένα δίκτυο αποθετηρίων και τεκμηρίωσή τους με κοινό σχήμα περιγραφής
* υποστήριξη και ενίσχυση της έρευνας σε κάθε επιστημονικό πεδίο με τη χρήση Γλωσσικής Τεχνολογίας
* επίτευξη οικονομιών κλίμακας με τη χρήση υποδομών υπολογιστικού νέφους, που επιτρέπουν αποτελεσματική διαχείριση υπολογιστικών πόρων, μόνιμη και ασφαλή αποθήκευση γλωσσικών πόρων και εργαλείων
* διάθεση των γλωσσικών πόρων στο ερευνητικό δυναμικό μέσω διαδικτυακών υπηρεσιών που χαρακτηρίζονται από διαλειτουργικότητα, μονιμότητα, προσβασιμότητα, σταθερότητα, επεκτασιμότητα και φιλικότητα προς τον χρήστη
* ενίσχυση της ελληνικής ερευνητικής κοινότητας, καθώς η στενή συνεργασία που θα εγκαθιδρυθεί με οργανισμούς του εξωτερικού θα διευκολύνει τη μεταφορά τεχνογνωσίας
* ενίσχυση του περιφερειακού ερευνητικού και ακαδημαϊκού δυναμικού και περιορισμός των γεωγραφικών ανισοτήτων, καθώς μέσω της υποδομής θα έχουν όλοι ίση πρόσβαση σε όλους τους γλωσσικούς πόρους και τις τεχνολογίες
* συνεργασία με άλλες ερευνητικές υποδομές με συναφείς στόχους, σε εθνικό και ευρωπαϊκό επίπεδο.

**Ποιοι μπορούν να χρησιμοποιούν την υποδομή**

Η πρόσβαση στην ερευνητική υποδομή clarin:el είναι ελεύθερη για όλους τους φορείς και τους ερευνητές όλων των επιστημών, που επιθυμούν να διεξαγάγουν την έρευνά τους σε γλωσσικό υλικό αξιοποιώντας τους διατιθέμενους πόρους ή/και τα εργαλεία γλωσσικής τεχνολογίας, αλλά και για το ευρύ κοινό.

Η πρόσβαση στο υλικό της υποδομής ρυθμίζεται ως εξής:

* όλα τα μεταδεδομένα τεκμηρίωσης είναι ελεύθερα προσβάσιμα σε όλους
* οι πόροι και οι υπηρεσίες διατίθενται με άδεια χρήσης η οποία καθορίζεται από τον πάροχο και ρυθμίζει όλες τις επιτρεπόμενες χρήσεις και τις υποχρεώσεις που θα πρέπει να τηρούν οι τελικοί χρήστες
* τα μέλη του δικτύου, οι συνεργαζόμενοι πάροχοι και οι εγγεγραμμένοι χρήστες έχουν πρόσβαση στο σύνολο των λειτουργιών της υποδομής, ενώ οι επισκέπτες χρήστες σε περιορισμένες λειτουργίες.

Για περισσότερες πληροφορίες μπορείτε να επισκεφτείτε τη διαδικτυακή πύλη [www.clarin.gr](http://www.clarin.gr) ή να επικοινωνήσετε ηλεκτρονικά στη διεύθυνση info@clarin.gr.